སུམ་ཅུ་པའི་མཆོད་བརྗོད་གསུམ་པའི་རྟག་ཞི་བ་ཞེས་པ་འདི་ལ་མཁས་པ་རང་རང་གིས་འཐད་པ་བཀོད་པའི་བཞེད་ཕྱོགས་འཛིན་པ་ལས་གཅིག་ཏུ་ངེས་པ་མི་འདུག་པ་མ་ཟད།རབ་བྱུང་བཅུ་གཅིག་པའི་ཆུ་ཕག་ལོ་ཕན་ཆད་ཀྱི་བོད་འགྲེལ་རྣམས་ཀྱི་རྟག་ཞི་བའི་བཞེད་ཚུལ་རྣམས་ནི་སི་བཞེད་དུ་རིམ་བཞིན་མི་འཐད་པའི་སྒྲུབ་བྱེད་དང་།ལྷའི་དབང་པོ་རྟག་ཏུ་ཞི་བ་ཞེས་པ་དབང་ཕྱུག་ཡིན་ཚུལ་གྱི་སྒྲུབ་ཕྱོགས་ཇི་སྙེད་ཅིག་གསུངས་འདུག་པ་རྣམས་ལ་ཞིབ་བལྟ་བྱས་ཀྱང་ཡིད་ཆེས་ཀྱི་ངེས་པ་མ་རྙེད་པའི་ཁར།འགལ་འདུའི་ཐེ་ཚོམ་ལོག་རྟོག་མང་པོ་འཆར་བའི་ས་བོན་ལྟ་བུར་འདུག་པ་འདི་དག་ལ།ཕྱིན་ཆད་བདག་འདྲའི་བློ་གསར་རྨོངས་པ་རྣམས་ལ་ཕན་ཆེད་མདོ་རྒྱུད་རིག་ལམ་དང་མཐུན་ངེས་པའི་དག་ཐེར་ལུང་འདྲེན་ཁུངས་ཐུབ་དང་བཅས་ཞུ་གསོལའདེབས་པའི་སྙིང་པོར།སློབ་དཔོན་ཉིད་ཀྱིས་ཀྱང་ཐུ་མིའི་དགོངས་སྙིང་གི་ལྷན་ཐབས་སུ་ཞལ་ལུང་ལུགས་ལ་རྟག་ཞི་བ་ལྷ་ཚངས་པར་བཞེད་པ་ཡོད་འདུག་པ།མ་གཞི་ཕྱི་ནང་གི་གཞུང་ལུགས་དང་མི་འགལ་བའི་འཐད་པ་གང་འོས་ཤིག་ལ་ཁུངས་འཆོལ་བ་མ་གཏོགས།ལྷ་འདི་དང་འདི་ཞེས་ཚད་འཛིན་འོས་པ་ནི་སུ་ལའང་ཡོད་འཆོ་མེད་འདྲ་ན་མུ་ཕྲེང་དུའང་།རྟག་ཞི་བ་ཁྱབ་འཇུག་དང་དབང་ཕྱུག་ཏུ་བཞེད་པ་གཉིས་ཀྱི་ཕྱོགས་འཐེན་དགག་སྒྲུབ་ཀྱང་འཐད་ལྡན་ཡིན་མིན་བརྟག་བྱ་འཕྲོ་ཅན་དུ་ལུས་འདུག་པ།དེ་རྣམས་ལའང་རེ་རེ་བཞིན་དོགས་གཅོད་ཞུ་རྒྱུར་རྣམ་འགལ་མི་བཞེས་པ་བསྟན་འགྲོར་དགོངས་ཏེ་དྲིས་ལན་གོ་བདེ་མཐའ་གསལ་རེ་དང་།རྟག་ཞི་བ་ཚངས་པར་འདོད་ཚུལ་ཀྱང་འཐད་པ་འདི་དང་འདི་ཞེས་གཞན་ལ་ཡིན་ཁུངས་བཤད་ཆོག་པ་སློབ་དཔོན་ཉིད་ཀྱི་དགོངས་བཞེད་ཀྱང་མཛུབ་བཙུགས་ཞལ་གསལ་བཀའ་དྲིན་ཆེ་ཐུབ་པ་ཞེས་ལྷ་གོས་ཊམ་དཀར་མེ་ཏོག་གི་ཚོམ་བུར་བཀོད་དེ་དྲི་བ་དང་པོར།སུམ་ཅུ་པའི་རྩ་བར།གང་གིས་མིང་གཞི་སྔོན་གསུངས་པའི།།ཞེས་པ་ལས།གང་གིས་ཡི་གེ་སྔོན་གསུངས་པའི།།ཞེས་མ་གསུངས་ཀྱང་།སི་བཞེད་སོགས་ཕལ་ཆེར་དུ།མིང་གཞི་དང་ཡི་གེ་དོན་གཅིག་ཏུ་བཞེད་འདུག་པ་མིང་གཞི་ཡི་གེ་ཁོ་ན་ཡིན་པས་ཁྱབ་ན་མདོ་རྒྱུད་རྣམས་སུ་མིང་གཞི་འདུས་པའི་ཕུང་པོ་དང་།གཟུགས་མེད་མིང་གཞིའི་ཕུང་པོ་ཞེས་གསུངས་པ་མ་ཟད།ཤེར་ཕྱིན་སྡུད་པ་ལས་ཀྱང་།མིང་གི་གཞི་ལས་བདུད་ནི་ཉེ་བར་འོང་འགྱུར་ཞིང་།།ཞེས་གསུངས་པ་ལས།མིང་གི་གཞི་ལས་ཡི་གེ་སྔོན་གསུངགསུངསའོང་འགྱུར་ཞིང་།།སོགས་མ་གསུངས་ཤིང་།ཡང་སྙིང་མིང་གཞི་སྔོན་གསུངས་ཞེས་པ་ནི།ཞལ་ནས་གསུངས་པའི་ཚིག་རྣ་བའི་དབང་པོའི་སྤྱོད་ཡུལ་དུ་གོ་བ་དང་།ཡི་གེ་ལག་པའི་འདུ་བྱེད་ཀྱི་རི་མོ་སྟེ་མཐོང་བྱེད་མིག་གི་སྤྱོད་ཡུལ་ཡིན་གཤིས་གཞུང་དོན་དང་རྒྱབ་འགལ་ལགས་ན།ཞིབ་རྒྱས་གོ་བདེའི་དོགས་སེལ་ཞིག་ཕྱག་བྲིས་ཀྱི་དྲོན་ལ་མ་འཛེམ་པ་ཐུགས་རྗེ་ཆེ་བ་མཁྱེན།ཞེས་གསལ་བ།ཇི་ལྟར་གསུང་བ་བཞིན།བཤད་ཁྲིད་ཀྱི་ལུགས་སུ་མིང་གཞི་ཡི་གེ་ཁོ་ནར་ངོས་འཛིན་མཛད་སྲོལ་ལ་མཁས་པ་རིམ་པའི་དགག་སྒྲུབ་ཀྱང་བསམ་ལས་འདས་ཤིང་།དེ་དག་ནི་འགྲེལ་པ་སོ་སོར་གསལ་པ་ལྟར་དང་།ཞལ་ལུང་པའི་བཞེད་པར་སྐབས་འདིའི་མིང་གཞི་ཞེས་པ་ནི་རིས་སུ་མ་ཆད་པའི་བརྟན་གཡོའི་དངོས་པོ་ཀུན་གྱི་མིང་དང་མིང་ཅན་བསྡུས་པ་སྤྱིའི་སྒྲར་བཞེད་པ་ལས་ཡི་གེ་ཨཱ་ལི་ཀཱ་ལི་ཁོ་ནར་ཞལ་ཚོན་གཅད་སྲོལ་མི་སྣང་ལ།དཔེར་ན་གདགས་གཞི་སའི་སྙིང་པོ་ལ་ཚིག་ཏུ་བརྗོད་པའི་མིང་གསེར་ཞེས་གྲགས་པ་ལྟར།རྒྱུའམ་གཞི་སྲ་མཁྲེགས།བརླན་གཤེར།ཚ་སྲེགཡང་ཞིང་གཡོ་བ་གོ་འབྱེད་པ་རྣམས་ལ་རིམ་པར་ཚིག་ཏུ་བརྗོད་པའི་མིང་ས་ཆུ་མེ་རླུང་ནམ་མཁའ་ཞེས་བྱ།དེ་བཞིན་དུ་གདགས་གཞི་དབྱངས་གསལ་ཡན་ལག་དང་བཅས་པའི་གཟུགས་བརྙན་རི་མོར་བྲིས་པ་ལ་ཚིག་ཏུ་བརྗོད་པའི་མིང་ཡི་གེ་ཞེས་གྲགས་པ་སྟེ།དེས་ན་མིང་གཞི་སྤྱིར་བཏང་གིས་བྱེ་བྲག་པ་ཡི་གེ་ལ་ངེས་པར་ཁྱབ་རུང་།མིང་གཞི་བྱེ་བྲག་པ་ཡི་གེ་ཁོ་ནར་ཐེར་ཟུག་ཏུ་བཟུང་བས་སྤྱི་ལ་མ་ཁྱབ་པར་སོང་བའི་སྐྱོན་གྱིས་གོང་གསལ་དྲི་བའི་གོ་ཕྱོགས་ཀྱང་ཇི་ལྟར་གསུང་བ་བཞིན་འབྱུང་ངེས་པའོ།།